Gyönyörű őszi időben délelőtt 10 órakor indultak ki a vízre a 29er és Optimist osztályok versenyzői az Országos Bajnokság első napján. Stabil szélben, mindkét osztálynak sikerült teljesítenie a mai napra tervezett futamszámot. Szám szerint, az Optimist osztály mindkét csoportjának 3 futam, a 29er osztálynak 4 futam jutott.

Az Optimist pályáért Fluck Benedek versenyrendező felelt. A 10-12 csomós szél egészen a harmadik futamig kitartott, amikor is 6-7 csomóra esett vissza, így rövidebb pályán kellett futamot indítani. A feketezászlós rajtok ellenére is sok büntetést kellett kiosztani.

29er pályán hasonló időjárásiviszonyok mellett pörögtek a futamok, stabilan 10 csomó körüli, friss szélben. A mezőnyt jelenleg a Spartacus Vitorlás Egylet versenyzői, Jeney Máté és De Jonghe Arthur vezetik, minden futamban elsőként értek célba. A középmezőnyben szoros csaták folytak a helyezésekért. Majdnem minden futamra jutott borulás is, egyeseknek tehát küzdelmes volt az első versenynap.

A fáradt versenyzőket finom fagyival várták a parton a BYC dolgozói.

Eredmények az online hirdetőtáblán: <http://byc.hu/regatta/29er-opti/>